Tottenham Hotspur FC

Ël Tottenham Hotspur Fótbal Club, famos coma Tottenham FC o nomach Tottenham, a l'é na società 'd fótbal ch'a l'ha soa sede ant ël borgh ëd Tottenham a Londra, an Anghiltèra. A l'é an Premier League e a gieuga soe partìe antëcà ant lë stadi 'd White Hart Lane, con 36.237 pòst.

Ij fotbaleur dël Tottenham a son ciamà Spurs o Lilywhites, antramentre che sò mòt a l'é "Audere est Facere", che an latin a veul dì "Ancalesse a l'é Fé".

Ël Tottenham a l'é da sempre na squadra anglèisa tra le pì amportante e con pì tifos fòra da l'Anghiltèra. Ant la stagion 1960-61 a l'é dventà la prima squadra dël sécol ch'a fa XX a vagné 'l "double", valadì a vagné la FA Cup e la Premier League ant ël midem ann, an marcand an pì 115 grije. Doi ani dòp la società a l'ha vagnà sò prim trofeo europengh (prima squadra anglèisa a felo): la Copa dle Cope 1962-63. An Euròpa a l'ha peui vagnà 'dcò doe vire la Copa UEFA (1971-72 e 1983-84).

La prima FA Cup vagnà da jë Spurs a l'é dël 1901 (l'unica vagnà da na squadra che a fasìa ancora nen part ëd gnun campionà), antramentre che dël 2008 a l'ha vagnà la Copa dla Lega.

 J'ùltim ani 

Dal 1992 al di d'ancheuj 'l Tottenham a l'ha sempre giugà ant la Premier League an rivand fin-a al pòst ch'a fa sinch ant la stagion 2005-06, quand a l'ha përdù la qualificassion a la Champions League mach a l'ùltima giornà, an perdend sël camp dël West Ham l'ultima partìa dël campionà.

An costi ani a son butasse la maja bianca giugador coma: Jurgen Klinsmann, Paul Gascoigne, David Ginola, Teddy Sheringham, Darren Anderton e Sol Campbell.

La stagion 2008-09 a l'é ancaminà motobin mal, con mach doi pont an eut partìe. Për sòn la società a l'ha decidù 'd dé l'andi a l'antreneur Juande Ramos e a pijé a sò pòst l'antreneur dël Portsmouth, Harry Redknapp.

 Antagonism 

Ël Tottenham a l'ha sò antagonism prinsipal con l'Arsenal da già che tute e doe coste squadre a l'han ij sò stadi ant ël nòrd ëd Londra. Cost antagonism a l'é nàit dël 1919 quand ij Gunners (parèj a son ciamà giugador e tifos dl'Arsenal) a son ëstàit promovù an prima division al pòst ëd jë Spurs. Ëdcò an restand an sgonda division ël Tottenham n'ani dòp a l'ha vinciù soa sgonda FA Cup, an batend an final ël Wolwerhampton për 1-0 al Stamford Bridge (stadi dël Chelsea).

 Anliure 
Sit ofissial

Categorìa:Spòrt a Londra
Categorìa:Fótbal ant ël Regn Unì